รื้อวิธีขายเลหลังเชื่อดึงดูดคนซื้อ
กรมบังคับคดีประกาศกฎเกณฑ์ขายทอดตลาดใหม่ มั่นใจส่งเงินคืนเจ้าหนี้ดีขึ้น
12 ก.ค. 2555

กรมบังคับคดีประกาศกฎเกณฑ์ขายทอดตลาดใหม่ มั่นใจส่งเงินคืนเจ้าหนี้ดีขึ้น
นายวิศิษฏ์ วิศิษฏ์สรอรรถ อธิบดีกรมบังคับคดี เปิดเผยว่ากฎกระทรวงในการกำหนดหลักเกณฑ์ วิธีการ และเงื่อนไขในการขายทอดตลาด ซึ่งกฎกระทรวงกำหนดหลักเกณฑ์ วิธีการ และเงื่อนไขในการขายทอดตลาดฉบับใหม่ ได้มีผลบังคับใช้ตั้งแต่วันที่ 11 มิ.ย.ที่ผ่านมา ซึ่งเชื่อว่าจะทำให้การขายทอดตลาดดีขึ้น และสามารถนำเม็ดเงินเข้าสู่ระบบเศรษฐกิจได้เพิ่มมากขึ้น เนื่องจากกำหนดราคาขายที่เหมาะสม และราคาเริ่มต้นที่สามารถจูงใจให้บุคคลทั่วไปสนใจเข้าซื้อทรัพย์สิน
สำหรับการกำหนดราคาขายทอดตลาดได้มีจัดตั้งคณะกรรมการกำหนดหลักเกณฑ์ในการกำหนดราคาเริ่มต้นและราคาที่สมควรขายในการขายทอดตลาด เพื่อให้การตัดสินใจในเรื่องนี้มีประสิทธิภาพยิ่งขึ้น โดยมีปลัดกระทรวงยุติธรรมเป็นประธาน และมีผู้แทนจากหน่วยงานภายนอกร่วมเป็นกรรมการ และได้มีการปรับปรุงองค์ประกอบของคณะกรรมการกำหนดราคาทรัพย์ให้เหมาะสม โดยแบ่งออกเป็นเขตกรุงเทพมหานครและในเขตจังหวัดอื่น 
นอกจากนี้ จะมีการกำหนดราคาเริ่มต้นขั้นต่ำซึ่งจะไม่ขายต่ำไปกว่านั้น เรียกว่า ราคาบังคับ คือ 70% ของราคาอ้างอิง โดยการกำหนดราคา ขายครั้งที่ 1 กำหนดราคาเริ่มต้นเท่ากับราคาประเมิน 100% การขายครั้งที่ 2 กำหนดราคาเริ่มต้นเป็น 90% ของราคาประเมิน การขายครั้งที่ 3 กำหนดราคาเริ่มต้น 80% ของราคาประเมิน และการขายครั้งที่ 4 เป็นต้นไป กำหนดราคาเริ่มต้นเป็น 70% ของราคาประเมิน 
ทั้งนี้ ในแต่ละปีกรมบังคับคดีจะมีสินทรัพย์เข้าประมาณ 2 แสนล้านบาท ขายทอดตลาดปีละ 56 หมื่นล้านบาท